Soektog na bootkaptein tydelik gestaakArgieffoto: NSRI Die soektog na die kaptein van ŉ skiboot wat Sondagaand naby die hawe in Houtbaai in die Wes-Kaap vermis geraak het nadat dié boot met ŉ ander gebots het, is tydelik gestaak. Kapt. FC van Wyk, polisiewoordvoerder, sê lede van die duikeenheid het tot Donderdagmiddag na die man gesoek, maar moes die soektog weens slegte weersomstandighede opskort. Hy kon egter nie aandui wanneer die soektog weer hervat sal word nie. Van Wyk sê ŉ saak van roekelose en nalatige bestuur is intussen by die polisie aanhangig gemaak na dié bootongeluk. Maroela Media het vroeër berig twee bote het Sondagaand teen mekaar gebots, waarna vier bemanningslede van die een boot en twee bemanningslede van die ander boot glo oorboord geval het. Die vermiste man het in die proses spoorloos verdwyn. Geoff Stevens, bevelvoerder van die Nasionale Seereddingsinstituut (NSRI) se Houtbaai-basis, het gesê volgens die inligting wat hulle ontvang het, lyk dit of een van die bote moontlik stilstaande in die water was sonder dat sy navigasieligte aangeskakel was.